b'\n_START_ARTICLE_\nZlati \xc4\x8dasi\n_START_SECTION_\nAnaliza dela\n_START_PARAGRAPH_\nMladinsko delo Zlati \xc4\x8dasi obsega \xc5\xa1tiriindvajset \xc4\x8drtic (to je \xc5\xa1tiriindvajset vsebinsko, motivno in tematsko lo\xc4\x8denih poglavij) oziroma liri\xc4\x8dnih pripovedi. Zlate \xc4\x8dase uvr\xc5\xa1\xc4\x8damo v avtobiografsko prozo kar pomeni, da temelji na resni\xc4\x8dnih do\xc5\xbeivetjih in izku\xc5\xa1njah. Avtor v delu opisuje dogodke iz svoje mladosti na pode\xc5\xbeelju, ki so ga tako ali druga\xc4\x8de zaznamovali in mu ostali v spominu._NEWLINE_V vseh \xc5\xa1tiriindvajsetih poglavjih je glavni lik pisatelj, kot odra\xc5\xa1\xc4\x8dajo\xc4\x8di de\xc4\x8dek, ki skozi mladostni\xc5\xa1ke izku\xc5\xa1nje pridobiva pomembne \xc5\xbeivljenjske norme in vrednote. Poleg njega pomembno vlogo zavzemajo tudi njegovi star\xc5\xa1i in brata. V delu avtor namenja posebno pozornost starim kme\xc4\x8dkim obi\xc4\x8dajem (li\xc4\x8dkanje koruze, pustovanje), skupinskemu delu, dru\xc5\xbeini in dru\xc5\xbeinskim odnosom in socialnim razmeram na slovenskem pode\xc5\xbeelju nekaj let po koncu druge svetovne vojne.\n_START_SECTION_\nZgradba\n_START_PARAGRAPH_\nVsaka zgodba-\xc4\x8drtica (Zlati \xc4\x8dasi, Motika, Bogata\xc5\xa1, Prvi greh, Bu\xc4\x8da s sve\xc4\x8do, Mo\xc5\xbe beseda, Slamnati copati, Ob mrli\xc4\x8du, Parkeljni, Cigani, Pomaran\xc4\x8de, Rabutanje, Tranzistor, Dihur, Ofreh, Konji na \xc5\xa0tefanovo, Bo\xc5\xbeji denar, tekmovanje, Gospa, Gumiradl, Ra\xc4\x8dke, Dopust, Ro\xc5\xbee, Koro\xc5\xa1ka) je grajena po sinteti\xc4\x8dnem vzorcu. Je vsebinsko zaokro\xc5\xbeen izsek oziroma dogodek iz \xc5\xbeivljenja.\n_START_SECTION_\nKnji\xc5\xbeevni elementi\n_START_PARAGRAPH_\nPripovedovalec je prvoosebni in personalni. To pomeni, da opisuje in pozna le tisti del dogajanja, ki ga je do\xc5\xbeivel sam in sicer iz svojega zornega kota. Dogajanje v delu se odvija nekaj let po drugi svetovni vojni, v \xc4\x8dasu pisateljeve mladosti na Mostah pri Komendi oziroma doma\xc4\x8diji Siv\xc4\x8devih in okoli\xc5\xa1kih posestih. Glavne knji\xc5\xbeevne osebe v \xc4\x8drticah so: Andrej Sivec (o\xc4\x8de), Andrej Sivec ml. (brat), Ciril Sivec (brat), Ivan Sivec (osrednji lik, prvoosebni pripovedovalec), Marija Sivec (mati). Prevladujo\xc4\x8di motiv v delu Zlati \xc4\x8dasi je kme\xc4\x8dko \xc5\xbeivljenje v obdobju po drugi svetovni vojni, ki ga zaznamuje rev\xc5\xa1\xc4\x8dina. S tem je naslov dela v nasprotju z dejanskim stanjem na slovenskem pode\xc5\xbeelju v obdobju po vojni. Kljub temu pa se je avtor odlo\xc4\x8dil za tak\xc5\xa1en naslov, saj z njim izra\xc5\xbea nostalgijo svojega otro\xc5\xa1tva. Sporo\xc4\x8dilo dela so slabe socialne in ekonomske razmere v katerih so \xc5\xbeiveli slovenski kmetje po drugi svetovni vojni.'